ლუცერნი
ლუცერნი (გერმ. Luzern; ფრანგ. Lucerne) — ქალაქი ჩრდილო-ცენტრალურ შვეიცარიაში, ქვეყნის გერმანულენოვან ნაწილში. ლუცერნის კანტონისა და თავისივე სახელწოდების რაიონის დედაქალაქი. 2010 წლის მონაცემებით, მისი მოსახლეობა 76 200 ადამიანია და ამ მხრივ წარმოადგენს ცენტრალური შვეიცარიის უდიდეს ქალაქსა და რეგიონის სატრანსპორტო, სატელეკომუნიკაციო და პოლიტიკურ ცენტრს. ურბანული არეალი მოიცავს 17 ქალაქს და განთავსებულია სამი სხვადასხვა კანტონის ტერიტორიაზე; მისი მთლიანი მოსახლეობა 250 000 ადამიანს შეადგენს. ფირვალდშტეტის ტბის ნაპირებზე, შვეიცარიის ალპების პილატუსისა და რიგის მთების ძირში მდებარეობის გამო, ლუცერნი მნიშვნელოვანი ტურისტული დანიშნულებისაა. მისი ერთ-ერთი მთავარი ღირსშესანიშნაობაა კაპელაპბრიუკი — XIV საუკუნის ხის ხიდი. ლუცერნის დაარსების ზუსტი თარიღი უცნობია. ისტორიკოსების აზრით, რომაულ ხანაში, იმ ადგილას, სადაც ფირვალდშტეტის ტბიდან მდინარე როისი გამოედინებოდა, უკვე არსებობდა პატარა დასახლება.